Julie 2015 – Ahavah Familie Kerk | Wandel in Liefde
Archive for "Julie, 2015"
Ahavah Julie 9, 2015
Dit is nie die maklikste boodskap om met mense te deel nie. Predikers is dikwels bang om hierdie boodskap uit te dra want mense hou nie daarvan om te hoor dat hul verkeerd is, of was nie. Mense sê gewoonlik: "Vertel my eerder van God se liefde" Die goue draad deur die Bybel is wel liefde en genade. Liefde is opreg. Opregtheid beteken ook dat ek eerlik moet wees. Eerlik, God is net so regverdig, soos wat Hy liefde is.
Paulus is eerlik met die mense in Efese, hy sê in liefde vir hul dat sonde en oortredings veroorsaak die dood! God se regverdigheid maak dat Hy nie kompromie met sonde en oortredings kan aangaan nie, want dit bring dood. Dood se grondbetekenis is verwydering.
Verwydering van God, met ander woorde, nie in verhouding met Hom nie, is dood. Die tweede dood (Open 2:11 en 20:6). Die tweede dood is die ewige verwydering van God af. Wanneer ek in verhouding met God kom, het die tweede dood geen uitwerking op my siel nie. Paulus gebruik die woorde: " Julle was dood…." Met ander woorde hier was verandering. Die gemeente in Efese het lewend geword a.g.v. 'n verhouding met God.
Wat beteken dit vir my vandag? Baie mense hou vas aan hul sonde. Dikwels gee ons allerhande troetel naampies vir sonde. Dikwels wil mense nie breek met dit wat verkeerd is nie. God nooi jou in liefde, nie met verwyt en afkeur nie. "Kyk ek staan by die deur en Ek klop, as iemand My stem hoor en die deur oopmaak, sal ek ingaan…." – Open 3:20 . Moenie verwyderd lewe van God nie, Hy nooi jou tot 'n intieme verhouding met Hom vol lewe en oorvloed.
Gebed: Dankie Vader vir U genade in my lewe. Dankie dat ek in verhouding met U kan staan. Ek aanvaar dit nie vanselfsprekend nie. Ek bid dat U my sal bewaar van die aanslae van die bose, want ek besef dat ek kwesbaar is. Kwesbaar vir invloed en uitwerking van verkeerde keuses en besluite, wat sonde in my lewe kan laat posvat. Dankie dat ek op U krag kan staatmaak om staande te bly. Amen
Efesiërs 2:2 "…wat voorheen julle lewenswyse gekenmerk het. Julle het gelewe soos hierdie sondige wêreld en julle laat lei deur die vors van die onsigbare magte, die gees wat daar nou aan die werk is in die mense wat aan God ongehoorsaam is.
Verandering in 'n mens se lewe nadat jy kennis gemaak het met God, is vanselfsprekend volgens Paulus. In vers een het hy vir hulle gesê: "Julle was dood…" – dood is die gevolg van sonde. Dit is nie al nie, volgens vers twee het sonde ook 'n kenmerk in jou optrede of lewenswyse. Die mens tree op soos jy beïnvloed word. 'n Mens se lewenswyse word bepaal deur dit wat in jou heers of ook "wie" in jou lewe heers. Die "vorige" lewenswandel van die Efesiërs, volgens Paulus, was gekenmerk deur hul volharding in sonde. Paulus het vas geglo dat daar 'n definitiewe invloed bestaan wanneer 'n persoon tot bekering kom. Jou lewenswyse verander. Vrug op jou bekering is 'n direkte gevolg van jou nuwe lewenswandel. Hy getuig teenoor Koning Agrippa in Handelinge 26:20, dat bekering verseker vrug voortbring. Hierdie konsep is reeds deur Johannes die Doper gepreek in Matteus 3:8. Paulus is oortuig dat "die vors van die onsigbare magte" (die duiwel) heers oor mense wie ongehoorsaam is.
Wat beteken dit vandag vir my? Eerstens, dink ek elke mens moet seker maak, "Wie" in hul harte heers. Jy kan nie God en Mammon dien nie. Tweedens, wat is die kenmerke van my lewenswyse? Word my lewe gekenmerk deur die vrug van die Gees (Gal 5:22) of die werke van die vlees (Gal 5:19-21)? Indien ek sien watter kenmerke my lewe dra en ek is nie tevrede nie, kan ek 'n aanpassing maak, deur seker te maak ek stel God op die troon van my lewe.
Gebed: Here, ek plaas U vandag op die troon van my lewe dat U kan heers en dat ek soos die Efesiërs kan weet dat ek nie meer in ongehoorsaamheid wandel nie, maar dat U kenmerke in my lewe sigbaar is. Ek bid dat almal om my die vrug van my bekering sal kan sien en dat ek Jesus-kenmerke sal uitstraal na mense om my. Amen.
Efesiërs 2:3 "So het ons trouens vroeër ook almal gelewe. Ons is deur ons sondige begeertes oorheers en het gedoen net waartoe ons luste ons gelei het en wat in ons gedagtes opgekom het. Vanweë ons sondige natuur sou ons net soos die ander mense deur God gestraf moes word."
In die vorige vers het Paulus gekonsentreer op die kenmerke van 'n ongehoorsame lewe, die vrugtelose lewe. Hier erken hy, dat ook hy, vroeër volgens sy eie begeertes gehandel het. Dat almal wie volgens hul eie wil leef, gedryf word deur 'n sondige natuur en daarom God se straf verdien. Dit klink hopeloos as jy nie die volgende vers lees nie, maar later meer daaroor.
Die vraag is: Is dit lekker om jou eie begeertes te volg? Dit is lekker om my eie kop te volg, om my eie besluite te neem, my eie reëls te maak. Dit is die maklike pad! Of is dit? Hoekom reëls? Ter beskerming! Is dit lekker om teen 220 km/h op die hoofweg te jaag? Ja. Is dit raadsaam en veilig? Nee! Daarom 'n spoedbeperking.
Die mens word gedryf deur eie begeertes of soos Paulus dit stel in sy brief aan die Galasiërs. Gal 5:17 "Wat ons sondige natuur begeer, is in stryd met wat die Gees wil, en wat die Gees wil, is in stryd met wat ons sondige natuur begeer. Hierdie twee staan lynreg teenoor mekaar, en daarom kan julle nie doen wat julle graag wil nie." (sien ook Rom 7:19) Hierdie is 'n probleem die natuur van die mens neig tot kwaad, maar die natuur van die Heilige Gees is lynreg teen dit.
Wat beteken dit vir my vandag? Watter een gaan oorheers? 'n Man het twee identiese honde gehad ewe oud en ewe sterk. Watter hond het die dominante hond geword? Die een wie die meeste kos gekry het! Watter een van die twee nature in jou lewe voed jy die meeste? Dit is daardie natuur wat gaan oorheers. Deur die krag van die Heilige Gees alleen kan jy die sondige natuur oorheers. God het nie 'n stel reëls omdat Hy jou wil straf nie, maar om jou te beskerm, want Hy weet wat beter is vir die mens, Sy pad, Sy Gees!
Gebed: Here dankie dat U my beste belange op die hart dra. Dankie dat ek op U Gees kan vertrou om in my te heers en die natuurlike neiging na sonde te verbreek in Jesus Naam. Amen.
Efesiërs 2:4 Maar God is ryk in barmhartigheid en het ons innig lief.
As mens die eerste drie verse van die hoofstuk lees kan mens lekker negatief raak. Dit klink so verdoemend. Dit is nie, dis realiteit, God wil in verhouding met die mens wees. Ons sien dit reeds van Genesis af. God het gaan wandel in die tuin saam Sy skepsels. Hy het die plan in plek gehad van die offer van Sy Seun, nadat sonde die verhouding verwoes het.
Vers 4 begin met 'n word, 'n word met baie krag! "MAAR" Hierdie word verander 'n hele sin, dit kanselleer alles wat voorheen gesê is. Byvoorbeeld: Ek is lief vir groente, maar…. Is ek regtig? Ek hou van jou, maar…. Sjoe, dis nie lekker om dit te hoor nie. Paulus kom stel hier 'n positiewe "maar"! Alles is verse een tot drie is waar, as jy in jou sondige natuur sterf gaan jy God se straf moet vat. MAAR dis nie nodig nie! God is ryk in barmhartigheid. God is met ander woorde die "maar" van die sondige natuur, sonde. Hy is die teenoorgestelde daarvan.
God is barmhartig, genadig en wil nie hê dat enige persoon verlore gaan nie. (Matteus 18:14; Johannes 3:16) God se genade is vir almal (Titus 2:11)
God se barmhartigheid en liefde en genade is nie eksklusief nie, dis nie beperk nie, dis nie net vir een groep, taal of volk nie. Ook vir julle die Efesiërs (Turke) sê Paulus. Hy het julle lief net soos Hy die Jode lief het. Hy wil julle ook red en met julle 'n verhouding hê. Dis darem 'n groot MAAR die!
Wat beteken dit vir my vandag? God se genade, barmhartigheid en liefde is net so effektief en net so kragtig as in Paulus se tyd. God het my en jou ook lief en wil graag 'n verhouding met jou hê. Ek is dankbaar vir Sy barmhartigheid, want ek sou nooit genoeg kon doen of wees om dit te verdien nie. Hierdie is 'n aanloop tot vers 8 en 9.
Gebed: Here dankie, dankie, dankie! Dankie vir U barmhartigheid met ons as mensdom. U liefde vir elkeen van ons, dat U nie mense uitsluit uit U genade nie. Help ons om ook so genadig te wees met ons medemens. Amen.
Efesiërs 2:5-7 Deur sy groot liefde het Hy ons wat dood was as gevolg van ons oortredings, saam met Christus lewend gemaak. Uit genade is julle gered! Ja, in Christus Jesus het Hy ons saam met Hom opgewek uit die dood en ons saam met Hom 'n plek in die hemel gegee, sodat God ook in die tye wat kom, sou laat sien hoe geweldig groot sy genade is deur die goedheid wat Hy in Christus Jesus aan ons bewys het.
"Deur Sy groot liefde het Hy…." Hoe lief het God jou? SO lief! Ek kry die beeld in my kop van 'n kind, wanneer iemand hul vra: "Hoe lief is jy vir mamma?" Hul strek hul armpies so ver moontlik uit en beduie SO lief! God het ons SO lief, dat dit Hom gedryf het tot aksie, aksie om Sy Seun te offer vir ons, sodat ons lewend gemaak kan word deur Christus. (Joh 3:16) Het ons dit verdien? Nee. Die volgende sin sê: "Uit genade is julle gered!" Slegs deur God se goedheid en guns kan ek en jy die reddende genade ervaar.
Behalwe vir redding, is ons ook, volgens vers 6, saam met Jesus opgewek uit die dood en die grootste geskenk ooit ontvang. Die Ewige Lewe. As gevolg van die feit dat Jesus opgewek is uit die dood na die kruis, het Hy die dood oorwin, en ons het indirek saam met Hom die dood oorwin, deur Sy krag! Daarom kan ons die ewigheid saam met Hom spandeer.
Wat is die doel hiervan? Vers 7 spel dit duidelik uit. Sodat God aan ons in die tye wat kom kan wys hoe geweldig groot Sy genade is. Juis deur dit wat Hy (God) deur Jesus gedoen het. Wanneer ons dan gered is en in verhouding met Hom leef, wys God ons telkemale hoe groot Sy genade is.
Wat beteken dit vir my vandag? Vir my bevestig hierdie verse net weereens God se liefde vir die mensdom. God is Liefde (1Joh 4:8) God het nie liefde nie, Sy wese bestaan uit liefde. God is ook regverdig en gee ons deur Sy genade kans om Hom te aanvaar en aan te neem as ons Saligmaker en Koning. Ek sien ook dat God nie halwe werk doen nie, as Hy jou red, red Hy jou volkome! Van hierdie wêreld se invloede maar ook sodat ons saam met Sy Seun die ewige lewe kan hê. Hy oorwin die satan, die dood, die straf, die hel! In Sy krag kry ek dit alles as 'n genadige geskenk. Dit bevestig ook aan my God se krag, deur Jesus en dat daardie krag tot my beskikking is. (Hand 1:8)
Gebed: Here, dikwels besef ek dat ek nie U krag en U liefde begryp nie, want ek ken ten dele en ek ervaar dinge uit my verkrompte en beperkte perspektief van krag en liefde. Ek leef met voorwaardes en beperkings, maar U in volmaakte liefde, volmaakte genade en onuitputlike krag. Help my om dit opreg te verstaan en uit te leef, sodat U ook so, deur my lewe verheerlik mag word. Amen.
Efesiërs 2:8,9 "Julle is inderdaad uit genade gered, deur geloof. Hierdie redding kom nie uit julleself nie; dit is 'n gawe van God. Dit kom nie deur julle eie verdienste nie, en daarom het niemand enige rede om op homself trots te wees nie."
Hierdie twee verse is myns insiens die kernboodskap van Efesiërs. Waarom? Dit vat die kern van die evangelie vas. Genade is 'n begrip waarmee die mensdom sukkel. Ons redeneer: As jy….dan sal ek! God is anders. God se genade is "Ek het…..jy kan dit kry" Daarom sê Paulus vir die Efesiërs julle is gered as gevolg van genade, deur geloof, m.a.w. julle het net aanvaar dat Jesus vir jul gesterf het en die ewige lewe gegee het as geskenk (gawe van God), daarom is julle gered, net soos ons as Jode.
Paulus verstaan die mens, juis dat ons nie genade snap nie, dit klink vir ons of daar een of ander fynskrif moet wees onder aan die kontrak. Ek moet dit verseker verdien, dink ons. Maar daar is nie fynskrif nie. Jesus het aan die kruis gesê: Dit is volbring! (betaal/vereffen) Grieks: Tetelestai (Ten volle betaal). Daarom beklemtoon Paulus dit in vers 9. "Dit kom nie deur julle eie verdienste nie" 1953 Vertaling sê: "Nie uit die werke nie" Jy kan nie daarvoor werk nie. Dis 'n geskenk! Daarom kan jy nie op jouself trots wees nie. Jy kan nie dink jy is beter as ander nie. Jesus het vir Sy dissipels gesê: Verniet het julle dit ontvang, verniet moet julle dit gee (Mat 10:8)
Wat beteken dit vir my vandag? Genade is groter as wat ek dink en besef. Ek besef dat ek soveel het om voor dankbaar te wees. Die grootste dankbaarheid in my hart is die feit dat ek die ewige lewe het. Ook my gesondheid, familie, vriende, werk, huis, kar…..alles genade. Ek besef ek kan nooit genoeg werke doen om in die hemel te kom nie. Ek besef dat Bybellees, bid, kerk, lidmaatskap, barmhartigheid, preek, vriendelikheid, ensovoorts my niks baat om IN die hemel te kom nie, net geloof en genade. Net verhouding met Jesus die Seun van God. (1 Joh 5:10-13) Ek besef dat werke nie gedoen word "om te" nie, maar "omdat" ek. Omdat ek dankbaar is, omdat ek 'n verhouding met Hom staan, daarom doen ek die "goeie" juis om Sy liefde in my hart te illustreer.
Gebed: Here U genade is vir my genoeg, help my om dit elke dag te besef. Amen.
Die natuurlike mens sal altyd neig tot sonde. In teenstelling met dit wat God oorspronklik in gedagte gehad het. God se behoefte is 'n rein en opregte verhouding met die mens. God het nooit die band van Sy kant af gebreek nie. God het daagliks in die tuin kom wandel saam met Adam en Eva, Hy het elke dag tyd gehad vir hulle. Maar die mens het anders gekies, sy vermoë om te kies het die mensdom gedryf tot verkeerde keuse. God wou hê die mens moet Hom kies! God wil graag hê dat ek en jy in verhouding met Hom wil wees. God dwing niemand nie, dit is 'n vrye keuse wat Hy as geskenk aanbied, soos ons in vorige verse gelees het.
Paulus kom nou en sê: "Nee, God het ons gemaak wat ons nou is: in Christus Jesus…" Ons kon nie uit ons eie IN die Seun kom nie, God het die weg gebaan, deur Sy Seun se lewe op die spel te plaas. In Christus, met ander woorde ek is nou weggesteek (verborge) in Hom. In Christus beteken, dit wat met die Seun gebeur, gebeur met my! Ek is verseël in Hom. Hy wie die Seun het, het die lewe. (1Joh 5:12) Wat 'n voorreg om IN CHRISTUS te wees. Nou gaan Paulus voort met sy boodskap aan die Efesiërs en sê: "….om ons lewe te wy aan die goeie dade waarvoor Hy ons bestem het." In teenstelling met wat ons geneig was om te doen, kan nou, in Sy krag, juis omdat ons IN HOM is, die goeie doen waarvoor ons van die begin af bestem is. Werke was dus nog altyd God se plan, goeie werk, omdat ons dankbaar is, omdat ons in Hom is. Nooit omdat ek in die hemel wil kom nie.
Wat beteken dit vir my vandag? Ek voel dankbaar teenoor God dat ek IN Christus kan wees. Ek voel bevoorreg omdat Hy my losgekoop het van die vloek van sonde, maar besef ook die verantwoordelikheid om nou Jesus se "wese" uit te leef sodat mense my goeie werke kan sien en dat My Vader daardeur verheerlik kan word. (Mat 5:16)
Gebed: Here, U het my gemaak wat ek vandag is, U het my geskep om goeie dade uit te leef, juis dat ander wie nie in verhouding met U staan nie, U IN my kan sien en ervaar. Help my asseblief met hierdie enorme taak, in Jesus Naam. Amen.
Efesiërs 2:11-13 Hou dan in gedagte wat julle vroeër was. Van geboorte was julle heidene, en julle is "onbesnedenes" genoem deur dié wat hulleself "die besnedenes" noem, al is die besnydenis net mensewerk aan die liggaam. In dié tyd was julle sonder Christus, uitgesluit uit die burgerskap van Israel, ver van God af sonder deel aan die verbonde en die beloftes wat daarmee saamhang, sonder hoop en sonder God in die wêreld. Maar nou is julle een met Christus Jesus. Julle wat vroeër ver van God gelewe het, het nou naby gekom deur die bloed van Christus.
Paulus herinner die Efesiërs in hierdie verse hoe hul gevorder het. Waarvandaan hulle kom, hulle was heidinne, uitgesluit uit die voordeel van 'n verbond met God. Hulle was geskel deur die Jode, "jou onbesnedene". Dit was 'n vervloeking of minagting. Onthou hoe het Dawid van Goliat gepraat. "Wie is hierdie onbesnede Filistyn….?" (1 Samuel 17:26,36 AOV) Om 'n heidin genoem te word of met heidinne geassosieer te word was 'n skande. Maar God se genade is nou na die kruis uitgestort oor die heidinne ook (ons!)
Paulus herinner hulle wat hul sou wees sonder Christus! Hy sê: Julle was sonder Christus, uitgesluit uit die burgerskap van Israel, ver van God af, sonder deel aan die verbonde en beloftes, sonder hoop en sonder God. Beslis 'n hopelose situasie. Daar is soveel mense vandag, wie steeds so leef. Hulle het geen hoop, geen beloftes waaraan hulle kan vashou nie. Niks waarop hul kan terugval in moeilike situasies nie. Dan kom die teenstelling. Die bevestiging dat alles verander het. MAAR NOU…. Dit laat my dink aan 2 Korintiërs 5:17 "Iemand wat aan Christus behoort, is 'n nuwe mens. Die oue is verby, die nuwe het gekom." HY sê vir hulle: Nou is julle een met Christus. Julle het vroeër ver van God af geleef, maar nou het jul naby gekom deur Jesus se bloed! Julle is nou deel van 'n verbond met God, die sterkste verbond! 'n Bloed verbond.
Wat beteken dit vandag vir my? Ek was ook eers sonder God, sonder hoop, sonder burgerskap in die ewige lewe, maar Jesus het my ook losgekoop deur Sy liefdesdaad aan die kruis. Wat 'n voorreg om nou deel te wees van Sy "volk", Sy "Bloed verbond" Nou is al die beloftes wat Hy opgeteken het in die Woord myne! Ek kan op Hom staatmaak, Hy sorg vir my, Hy beskerm my teen die aanslae van die bose. Hy is my Verlosser! Is Hy joune? Weet jy verseker dat jy Sy kind is en ook naby Hom gekom het deur Sy bloed? Indien wel, wat maak ek en jy met die nuus? Moenie dit vir jouself hou nie! Gaan vertel, leef dit, beoefen dit, verhoog Hom deur jou lewe.
Gebed: Here Jesus, baie dankie vir U bloed, dankie dat ek deur U bloed, U offer, naby U kan leef. Dankie dat ons as gebore heidinne U genade kan ervaar. Help my om die goeie nuus elke dag te deel deur woord en daad. Amen.
Efesiërs 2:14-16 Christus is ons vrede, Hy wat dié twee, Jode en nie-Jode, een gemaak het. Deur sy liggaam te gee, het Hy die vyandskap afgebreek wat vroeër soos 'n muur skeiding gemaak het. Die wet van Moses met al sy gebooie en bepalings het Hy opgehef, en deur vrede te maak, het Hy in Homself dié twee, Jode en nie-Jode, tot een nuwe mensheid verenig. Deur sy dood aan die kruis het Hy 'n einde gemaak aan die vyandskap en dié twee met God versoen en tot een liggaam verenig.
Christus is die Prins van vrede! Hy bring vrede. Dit was van die begin af die plan van God! Lank voor die geboorte van die Messias word daar voorspel dat Hy vrede sou bring na die aarde. Vrede in meer as een opsig. Vrede tussen Jood en Nie-Jood volgens die konteks van Efesiërs, maar ook vrede tussen God en mens. Wat die belangrikste vrede is. In Jesaja 57:19 word daar deur die profeet juis hierdie voorspelling gemaak. "Ek stel hulle in staat om My weer te loof. Vrede vir dié wat ver is, vrede vir dié wat naby is, sê die Here. Ek sal hulle genees." Jesaja stel juis die feit dat hulle wat ver is (Heidin Nasies of ongeredde) die vrede gaan ervaar, maar ook vrede vir hulle wie naby is (Jode of geredde). Die muur wat skeiding maak kan ook tweeledig gesien word. Eerstens die muur tussen Jood en Heidin, maar ook die muur van sonde wat afgebreek gaan word deur die Prins van vrede (Jesus) – sien Jesaja 1:18 en Jesaja 59:1,2
Die einde van die wet waarvan Paulus praat is nie dat die 10 gebooie uitgewis is en ons nie ons moet steur aan die gebooie nie. Dink bietjie, wil God steeds die enigste God wees wat ek en jy aanbid? Ja. Wil God steeds hê dat ons, ons naaste moet liefhê en nie by hul steel of moor of egbreek nie? Ja. So die wet van Moses waarvan hy hier praat moet dus verwys na die offerandes, want die offers het deur die kruis tot niet gegaan. Jode het nie meer nodig om diere te offer vir hul sonde nie, ons ook nie. Die volmaakte offer, Jesus die Lam van God, is geoffer en vir alle skuld en sonde betaal. Daarom kan daar vrede wees tussen mens en God.
Wat beteken dit vir my vandag? Wel ek is Jesus innig dankbaar dat Hy vrede op aarde gebring het. Dat Jesaja se voorspelling so akkuraat is. Dat Jesus dit alles kom bevestig het, ook deur die engele wat Sy geboorte aangekondig het. "Vrede op aarde en aan die mense 'n welbehae"
Ongeveer 680 jaar voor Jesus se geboorte word Sy doel waarvoor Hy na die aarde toe gekom het reeds voorspel deur Jesaja. Oor die 2000 jaar later, nadat Hy vir my en jou gesterf het, is Hy steeds besig om vrede te bring tussen God en mens. Het jy daardie vrede?
Gebed: Prins van Vrede, ons aanbid U vandag omdat U vrede op aarde gebring het. Dankie dat U die muur wat skeiding bring kom afbreek het. Dankie dat U ons met die Vader kom versoen het. Ek aanbid U en prys U dat U bereid was om dit vir U skepsels te doen. Gebruik my asseblief as 'n vrede- ambassadeur in U Koninkryk. Om U vrede aan ander te verkondig en te illustreer. Amen.
Efesiërs 2:17-19 " Toe Hy gekom het, het Hy die goeie boodskap van vrede gebring: vrede vir julle wat ver van God was, vrede ook vir dié wat naby was. Deur Hom het ons almal, Jode en nie-Jode, deur die een Gees vrye toegang tot die Vader. Julle is dus nie meer ver van God af nie, nie bywoners nie, maar medeburgers van die gelowiges en lede van die huisgesin van God.
Paulus bou in hierdie verse op die vorige gedagte van die vorige verse. Dat Jesus nie net vir Jode gekom het nie, maar ook vir die Efesiërs (Turke). Ek wens soms ons kon die briewe of die boodskappe wat hulle aan Paulus gestuur het ook lees. Dalk het hul getwyfel of hul werklik deel is van God. In hierdie tyd was daar baie Jode wat vas geglo het dat die Messias net vir die Jode sou kom. Selfs Jode wie in Jesus geglo het, wat ook gedink dat Sy werk op aarde spesiaal en uitsluitlik net vir die Jode gedoen is. Vir ons voel dit dalk onnodig dat Paulus dit so benadruk, maar dit was noodsaaklik vir hom dat die Efesiërs verstaan dat hulle ook die boodskap van vrede ontvang het.
Wat was Jesus se boodskap aan die wêreld volgens Paulus? Dit is 'n boodskap van vrede. Dit is 'n boodskap vir almal. Dit is 'n boodskap van vrye toegang tot die Vader. Dis 'n boodskap van burgerskap en ook 'n boodskap van hoort in God se "huisgesin".
Wat beteken dit vir my vandag? As ek vandag na die boodskap kyk wat Paulus raaksien, dan is daar 'n paar betekenisvolle opmerkings wat hy maak in die drie verse. Eerstens dat Jesus vrede gebring het. Wat is ware vrede? Die wete dat ek die ewige lewe het! Juis omdat ek Jesus as my Saligmaker aanvaar het. Tweedens die vrede is vir almal bedoel. God kies nie sekere mense uit nie, Sy genade verskyn aan alle mense. (Titus2:11; Joh 3:16) Alle mense het 'n keuse of hul die vrede wil aanvaar. Het jy? Derdens, Jesus se boodskap van vrye toegang tot die Vader beteken dat ek as gewone mens direkte toegang het tot God. Anders as in die Ou Testamentiese bedeling waar slegs die Hoëpriester een keer 'n jaar toegang tot die Allerheiligste gehad het. Wat 'n voorreg! Vierdens, die boodskap bring 'n gevoel van hoort. Ek behoort aan God. Ek is 'n burger van die hemel, meer as dit, ek is in God se huisgesin. Deel van Sy familie. Dit is absoluut fantasties.
Gebed: Here dankie vir die voorreg om te kan hoort, deel te wees van U. U wil graag hê dat elkeen van ons aan U behoort en tuis voel in ons verhouding met U. Dankie dat elkeen van ons toegang tot U het deur die voorhangsel wat geskeur het. Dankie vir U vrede in my hart dat U, my God is. Amen.
Efesiërs 2:20-22 "Julle is 'n gebou wat opgerig is op die fondament van die apostels en die profete, 'n gebou waarvan Christus Jesus self die hoeksteen is. In Hom sluit die hele gebou saam en verrys dit tot 'n heilige tempel vir die Here, in wie julle ook saam opgebou word as 'n geestelike huis waarin God woon."
Paulus eindig hierdie hoofstuk op 'n hoogtepunt. Hy is besig om die gemeente te bemoedig deur die stelling in vers 20. Dat dit nog altyd God se plan was om die wêreld te red, maar dat hy dit moes doen deur 'n volk, deur 'n Messias. God het reeds van die Ou Testament af die volk en die profete gebruik om te kom op die spesifieke punt. Die punt waar die blye nuus ook gedeel word met alle nasies, volke en tale. Daarom sê Paulus vir hulle: "Julle is 'n gebou wat opgerig is op die fondament van die apostels en die profete…." Julle is nou ingesluit by die plan. Die fondasie is gelê, naamlik die Ou Testament (Wet en die Profete), asook die Nuwe Testament (Apostels). Julle is daardie gebou wat op hierdie fondasie gebou is. Dit wat tot nou toe gebeur het is slegs die fondasie!
Die fantastiese nuus is dat Jesus self die hoeksteen is. Die hoeksteen van 'n gebou is die belangrikste steen, dit dui die rigting aan waarop die hele gebou opgerig word. Jesus is juis dit, die hoogtepunt, dit Een waar om die hele verlede draai. Die Een waar om die hede en die toekoms ook draai. En julle is deel van die storie! Alles saam word dan gebou en opgebou tot 'n heilige tempel. (Tempel = plek waar God geloof en prys word) "..in wie julle ook saam opgebou word…" Julle word dan so deel van die tempel van God. Julle is die geestelike huis waarin God woon, deur die Heilige Gees.
Wat beteken dit vandag vir my? God het na die sondeval dadelik Sy plan in werking gestel om die balans in die wêreld en die verhouding tussen God en mens te herstel. Daarvoor het Hy 'n volmaakte offer nodig gehad, 'n sondelose, wie namens alle sondaars sou betaal. Daarom kies Hy 'n volk uit en werk ongeveer 4000 jaar aan die plan om die Volmaakte offer te bring. Jesus sterf en oorwin die dood deur op te staan uit die dood. Nou kon God uiteindelik nie net 'n volk red nie maar 'n hele menslike geslag! Die evangelie word gedeel met Jood en heidin, almal wie die Verlosser aanvaar, word gered van die tweede dood. (Open 2:11;20:6,14 en 21:8) Tweede dood = tweede verwydering van God. Die goeie nuus bly dat Jesus my rigting gewer (hoeksteen) is en dat ek my lewe kan bou op die Woord (profete en apostels) en so deel wees van die tempel of huis waarin die Heilige Gees woon.
Gebed: Dankie Here dat U in my woon deur die Heilige Gees. Dankie dat U my opbou elke dag en dat U self my hoeksteen is. Help my om die beste huis vir U te wees wat ek moontlik kan wees deur my lewe te bou op U fondasie, die Woord. Amen.